**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Πυροσβεστικής Υπηρεσίας (Γενικοί) (Τροποποιητικοί) Κανονισμοί του 2022»**

**Παρόντες:**

Νίκος Τορναρίτης, πρόεδρος Γιώργος Κουκουμάς

Φωτεινή Τσιρίδου Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς σε δύο συνεδρίες της, που πραγματοποιήθηκαν στις 16 και 23 Νοεμβρίου 2022. Στις εν λόγω συνεδρίες της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Πυροσβεστικής Υπηρεσίας Κύπρου, της Νομικής Υπηρεσίας της Δημοκρατίας και του Συνδέσμου Πυροσβεστών Κύπρου (ΣΥΠΥΚ).

 Σημειώνεται επίσης ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ολοκληρώθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

 Σκοπός των κανονισμών είναι η τροποποίηση των περί Πυροσβεστικής Υπηρεσίας (Γενικών) Κανονισμών, οι οποίοι εκδίδονται δυνάμει του άρθρου 43 του περί Πυροσβεστικής Υπηρεσίας Νόμου, ώστε να ρυθμιστούν θέματα σχετικά με την εγγραφή ή τον διορισμό προσώπου στην Πυροσβεστική Υπηρεσία.

 Ειδικότερα, με τους προτεινόμενους κανονισμούς προβλέπονται τα ακόλουθα:

1. Η παροχή δυνατότητας στην προβλεπόμενη σε αυτούς επιτροπή που καθιδρύεται για σκοπούς ψυχομετρικών εξετάσεων να αναθέτει την όλη ευθύνη διεξαγωγής σε άλλο κατάλληλο προς τούτο πρόσωπο.
2. Η διασαφήνιση ότι οι ψυχομετρικές εξετάσεις πρέπει να διενεργούνται έπειτα από γραπτή εξέταση των υποψηφίων, η δε επιτυχία τους σε αυτές αποτελεί προϋπόθεση για τη συμμετοχή των υποψηφίων στις υπόλοιπες εξετάσεις στις οποίες, σύμφωνα με τους προτεινόμενους κανονισμούς, πρέπει να υποβληθούν για πρόσληψή τους στην Πυροσβεστική Υπηρεσία.
3. Η παροχή δυνατότητας στο Συμβούλιο Προσλήψεων να καθορίζει τη σειρά προτεραιότητας των εξετάσεων στις οποίες απαιτείται να παρακαθίσουν οι επιτυχόντες στη γραπτή εξέταση και στις ψυχομετρικές εξετάσεις για πρόσληψή τους στην Πυροσβεστική Υπηρεσία.
4. Η εξαίρεση από την υποχρέωση εκ νέου υποβολής σε ιατρικές εξετάσεις υποψηφίων οι οποίοι είχαν υποβληθεί με επιτυχία σε τέτοιες εξετάσεις κατά τους τελευταίους δώδεκα μήνες στο πλαίσιο άλλης διαδικασίας πρόσληψης στην Πυροσβεστική Υπηρεσία.
5. Η διασαφήνιση ότι η κατοχή των προσόντων για διορισμό στην Πυροσβεστική Υπηρεσία σε σχέση με το ύψος και τον δείκτη μάζας σώματος διαπιστώνονται έπειτα από εξέταση που διενεργείται από την αρμόδια επιτροπή.
6. Η παροχή της δυνατότητας σε υποψηφίους για διορισμό στην Πυροσβεστική Υπηρεσία να επαναλάβουν μόνο μία φορά την αθλητική δοκιμασία του δρόμου αντοχής, σε περίπτωση αποτυχίας κατά την πρώτη δοκιμασία, σε ημερομηνία που καθορίζεται μεταξύ της όγδοης (8ης) και της δέκατης τέταρτης (14ης) ημέρας που ακολουθεί την ημερομηνία πραγματοποίησης της πρώτης δοκιμασίας.
7. Ο καθορισμός διετούς διάρκειας ισχύος των γραπτών εξετάσεων για πρόσληψη στην Πυροσβεστική Υπηρεσία, σε περίπτωση επιτυχίας σε αυτές, ώστε οι υποψήφιοι να δύνανται να διεκδικούν πρόσληψη στην Πυροσβεστική Υπηρεσία και σε άλλες θέσεις που θα προκηρυχθούν τα αμέσως επόμενα δύο χρόνια από την ημερομηνία δημοσίευσης των αποτελεσμάτων της γραπτής εξέτασής τους, χωρίς να υποχρεούνται να επιτύχουν εκ νέου στη γραπτή εξέταση που θα διεξαχθεί στο πλαίσιο των νέων διαδικασιών πρόσληψης και χωρίς να στερούνται του εν λόγω δικαιώματος, σε περίπτωση που έχουν υπερβεί στο διάστημα αυτό το τριακοστό πέμπτο (35ο) έτος της ηλικίας τους.

 Σύμφωνα με τα στοιχεία που κατατέθηκαν ενώπιον της επιτροπής από το Υπουργείο Δικαιοσύνης και Δημοσίας Τάξεως, με τις προτεινόμενες ρυθμίσεις επέρχεται πλήρης ταύτιση των περί Πυροσβεστικής Υπηρεσίας (Γενικών) Κανονισμών με τους αντίστοιχους περί Αστυνομίας (Γενικούς) Κανονισμούς, οι οποίοι τροποποιήθηκαν ως αποτέλεσμα της απόφασης του Διοικητικού Δικαστηρίου στην προσφυγή Χαραλάμπους κ.ά. ν. Κυπριακής Δημοκρατίας (Συνεκδ. Υποθέσεις αρ. 749/2020, 750/2020 και 795/2020), ημερομηνίας 3 Νοεμβρίου 2021, με την οποία ακυρώθηκε ο διορισμός εβδομήντα πέντε (75) νέων μελών στην Αστυνομία Κύπρου και είκοσι πέντε (25) νέων μελών στην Πυροσβεστική Υπηρεσία, που πραγματοποιήθηκε στις 3 Αυγούστου 2020.

 Όλοι όσοι παρευρέθηκαν συμφώνησαν με τους σκοπούς και τις επιδιώξεις των κανονισμών.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, εισηγείται στη Βουλή, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, του μέλους της βουλευτή της κοινοβουλευτικής ομάδας του Δημοκρατικού Κόμματος και του μέλους της βουλευτή του Εθνικού Λαϊκού Μετώπου, την έγκριση των κανονισμών.

 Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

28 Νοεμβρίου 2022

Αρ. Φακ.: 23.03.059.094-2022

ΧΑ/ΠΧ,ΜΚ/ME